
Živim na Zapadu. Odavno prakticiram islam. Nakon što sam se počeo družiti s ljudima koje smatram ispravnim sljedbenicima hadisa, moje se vjerovanje učvrstilo. Družeći se s njima, saznao sam da musliman treba nositi bradu, pa sam počeo nositi kratku bradu; da je sunnet u namazu dizati ruke, da je zajednički zikr i učenje dove novotarija, pa sam to prestao prakticirati. Prije nego sam sve to saznao, prakticirao sam ono što prakticiraju ostali bosanski muslimani. Shvatio sam da je ovo ispravno, da za ovo postoje jači argumenti. Želim se približiti Allahu, dželle šanuhu, onoliko koliko mogu prakticirajući Poslanikov, ﷺ, sunnet. Međutim, neki ljudi mi prigovaraju zbog toga govoreći da time nipodaštavam način na koji oni obavljaju namaz, a to nije moja namjera: poštujem i njihov način pristupa namazu. Šta da činim? Allah vas nagradio!


* 
* 
* 
* 
* 
* 
* 

 

Šta da radim kada mi braća prigovaraju za slijeđenje sunneta?
=============================================================

 

Dragi brate, stvari koje si saznao od ljudi koje držiš za ispravne sljedbenike sunneta – ispravne su. Savjetujem da ostaneš istrajan na istini koju si saznao. Nisi ti prvi musliman koji je izložen napadima zbog izvornog prakticiranja islama. Sve generacije koje su nastojale ispravno i iskreno slijediti Kur’an i sunnet bile su izložene napadima. Nije neobično da se ljudi suprotstavljaju Poslanikovom, ﷺ, sunnetu. Većinom to čine iz neznanja, ali ponekad i zlonamjerno. Ustraj i strpi se na nelagodnostima koje te pogađaju od tvoje braće muslimana. Nastoj im činiti dobročinstvo, a zlo dobrim uzvrati, pa će ti neprijatelj bliski prijatelj postati. Nastoj se i dalje družiti s ljudima koji te napadaju, jer je Poslanik ﷺ, rekao: *“Vjernik koji živi s ljudima i trpi njihovo uznemiravanje ima veću nagradu od onoga koji se odvoji i ne trpi njihovo uznemiravanje.”* (Tirmizi i Ibn Madže, sa ispravnim lancem prenosilaca.) Štaviše, obligatna je obaveza da iz vjerskih razloga slijediš dokaze, bez obzira kojim te imenima ljudi nazivali. Molim Svevišnjeg Allaha da nas učini istrajnim u islamu, amin!


Odgovorio: Dr. Safet Kuduzović


